b'\n_START_ARTICLE_\nK\xc4\x99stutis Grybauskas\n_START_PARAGRAPH_\nK\xc4\x99stutis Grybauskas (g. 1932 m. gegu\xc5\xbe\xc4\x97s 30 d. Kaune) \xe2\x80\x93 Lietuvos pianistas, pedagogas.\n_START_SECTION_\nBiografija\n_START_PARAGRAPH_\n\xc5\xbdmona Liuda Grybauskien\xc4\x97. 1956 m. baig\xc4\x97 Lietuvos konservatorijos S. Vaini\xc5\xabno fortepijono klas\xc4\x99. 1956\xe2\x80\x931960 m. Lietuvos operos ir baleto teatro koncertmeisteris. 1960\xe2\x80\x931962 m. d\xc4\x97st\xc4\x97 Vilniaus J. Tallat Kelp\xc5\xa1os muzikos mokykloje. Nuo 1962 m. Lietuvos konservatorijos (nuo 2004 m. Lietuvos muzikos ir teatro akademija) d\xc4\x97stytojas, 1973\xe2\x80\x931987 m. Specialiojo fortepijono katedros ved\xc4\x97jas, 1983\xe2\x80\x931994 prorektorius, nuo 1997 m. Kauno fakulteto fortepijono katedros ved\xc4\x97jas, nuo 1999 m. LMTA senato pirmininkas. Nuo 1983 m. profesorius. Nuo 1991 m. Lietuvos fortepijono pedagog\xc5\xb3 asociacijos prezidentas ir Europos fortepijono pedagog\xc5\xb3 asociacijos (European Piano Teachers Association, EPTA) viceprezidentas._NEWLINE_1961 m. su \xc5\xbemona \xc4\xafk\xc5\xabr\xc4\x97 pirm\xc4\x85j\xc4\xaf Lietuvoje koncertuojant\xc4\xaf fortepijonin\xc4\xaf duet\xc4\x85, koncertavo iki 1987 m. 1995 m. \xc4\xafk\xc5\xabr\xc4\x97 pianist\xc5\xb3 kvartet\xc4\x85. Koncertavo Anglijoje, Austrijoje, Belgijoje, Italijoje, Latvijoje, Norvegijoje, Vengrijoje. Sudar\xc4\x97 ir suredagavo muzikini\xc5\xb3 leidini\xc5\xb3. I\xc5\xa1leido savo transkribuot\xc5\xb3 k\xc5\xabrini\xc5\xb3 rinkini\xc5\xb3. 1982 m. \xc4\xafk\xc5\xabr\xc4\x97 kasmetin\xc4\xaf Lietuvos pianist\xc5\xb3 pedagog\xc5\xb3 seminar\xc4\x85 \xe2\x80\x93 praktikum\xc4\x85, pame\xc4\x8diui vykstant\xc4\xaf Vilniuje, \xc5\xa0iauliuose, Kaune, Klaip\xc4\x97doje, Panev\xc4\x97\xc5\xbeyje, 1997 m. \xe2\x80\x93 fortepijonini\xc5\xb3 ansambli\xc5\xb3 tarptautin\xc4\xaf konkurs\xc4\x85 Kaune (pirmasis surengtas Visagine). Vadovavo interpretacijos meistri\xc5\xa1kumo kursams u\xc5\xbesienyje._NEWLINE_Mokiniai: Vytis Buivydavi\xc4\x8dius, Egidijus Buo\xc5\xbeis, \xc5\xbdivil\xc4\x97 Purlyt\xc4\x97 - \xc4\x8capien\xc4\x97, Vaiva Purlyt\xc4\x97, Zbignevas Ibelhauptas, Inga Maknavi\xc4\x8dien\xc4\x97, Vilma Rindzevi\xc4\x8di\xc5\xabt\xc4\x97.'